**Upute za CT torakalnih organa (CT toraksa)**

Za **CT torakalnih organa** potrebno je da pacijenti imaju nalaz specijaliste koji ih šalje na pretragu i uredne vrijednosti bubrežnih parametara. Ukoliko su vrijednosti bubrežnih parametara povišene, pretraga se izvodi bez primjene kontrastnog sredstva, osim ako nadležni liječnik ne traži izričito kontrastnu pretragu nakon koje će pacijenta dijalizirati ili nadzirati.

Za pacijente sa urednom bubrežnom funkcijom izvodi se samo postkontrastno snimanje, osim ako nadležni radiolog ne traži i nativnu seriju.

Ukoliko pacijent radi kontrolni CT (većina onkoloških pacijenata) potrebno je da ostavi CD ranijeg CT pregleda ukoliko je isti rađen u vanjskoj ustanovi.

**Priprema pacijenta** za MSCT toraksa podrazumijeva da pacijenti dođu u udobnoj i praktičnoj odjeći koju lako mogu skinuti za realizaciju pretrage. Na pretragu obavezno ponijeti uputnicu, narudžbenicu, nalaz liječnika koji traži pretragu, RTG i ultrazvučne nalaze radiologa ukoliko su prethodno učinjeni, a vezani su direktno uz traženu pretragu. Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana (bitno zbog procjene bubrežne funkcije).

**Što očekivati od pretrage?**

**MSCT pretrage** izvode se na modernim višedetektorskim uređajima. Radi se o pretrazi koja podrazumijeva primjenu ionizirajućeg zračenja za stvaranje slike. MSCT toraksa koristi se pri dijagnosticiranju abnormalnosti na plućima, bolesti prsnog koša kao što su kašalj, otežano disanje, bol u prsima ili groznica, procijene ozljeda prsišta (uključujući srce, krvne žile, pluća, rebra i kralježnicu), benignih i malignih tumora, upale pluća, tuberkuloze, bronhiektazija, cistične fibroze, upala ili drugih bolesti pleure, intersticijskih i kroničnih plućnih bolesti, kongenitalnih abnormalnosti.

Pretraga se izvodi u ležećem položaju, cijeli postupak s pripremom pacijenta i snimanjem traje svega nekoliko minuta. Ukoliko postoji potreba, pacijentu se aplicira i kontrastno sredstvo intravenski te se učine i postkontrastni MSCT prikazi. Liječnik izdaje nalaz u pisanoj formi isti ili sljedeći dan za bolničke, a u roku nekoliko dana za ambulantne pacijente. Nalaz se može preuzeti na recepciji Kliničkog zavoda za radiologiju svakim radnim danom od **12:00 do 17:00h**.

Pacijent se s pisanim nalazom radiologa javlja na kontrolu kod liječnika koji je preporučio MSCT pregled.

Ukoliko radiolog preporučuje daljnju radiološku pretragu (scintigrafija, PET CT ili MR), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**